**NÁJSŤ SA NA STRÁNKACH BIBLIE**

**Ciele:**

kognitívny

* Uvedomiť si, že Sväté písmo je knihou ľudských príbehov.
* Uvedomiť si, že náš život často pripomína históriu biblických postáv.
* Demonštrovať skúsenosť, že celú pravdu o našom živote vie iba Boh.

afektívny

* Vzbudiť radosť a vďačnosť voči Bohu za ľudské vzory, ktoré nám ponúka cez Bibliu.

psychomotorický

* Hľadať a vybrať správne osobné vzory z Biblie.

**Metódy:** čítanie biblických textov, hádanka, práca s anketou, personalizácia s biblickou postavou.

**Pomôcky:** Sväté písmo, pre každú skupinu textová anketa: „Čo iní o nás vedia?”, evanjeliové texty rozdelené na jednotlivé role Mt 26,47-50, Jn 21, 15-17, Jn 20,24-29, tabuľa

**ÚVOD**

1. **Motivácia – práca v skupinách**

Po privítaní žiakov učiteľ predstaví úvodnú činnosť tým, že dnes budeme pracovať v skupinách, aby sme sa o sebe viac dozvedeli. Každá skupina dostane anketu pod názvom: Čo vedia o nás iní? Na záver jeden žiak skupiny prezentuje výsledky práce.

|  |
| --- |
| **Čo vedia o nás iní? Čo sa môžeme o sebe dozvedieť od:**  - kamaráta .........................................................................................................................................  - priateľa ...........................................................................................................................................  - rodičov ...........................................................................................................................................  - lekára ..............................................................................................................................................  - kňaza ..............................................................................................................................................  - učiteľa ............................................................................................................................................  - neznámeho človeka pri náhodnej situácii ...................................................................................... |

Zhrnutie: Ľudia o nás vedia čiastočnú pravdu, napr. kňaz, spovedník pozná stav našej mysle; priateľ vie, kedy sa na nás môže spoľahnúť; kamarát pozná naše správanie; lekár pozná náš zdravotný stav; rodičia o nás môžu povedať najviac, pretože s nami trávia najviac času a milujú nás. Avšak ten, kto o nás vie všetko, je Boh. Boh s nami nehovorí priamo ako rodičia a priatelia, ale hovorí skrze svoje slovo v Písme.

**HLAVNÁ ČASŤ**

1. **Práca so Svätým písmom**

Prečítame texty zo Svätého písma, ktoré opisujú ľudské príbehy biblických postáv. Vybrali sme ženské i mužské príbehy.

**Príbeh Judáša** - žiak číta text: Mt 26,47-50

*A kým ešte hovoril, prišiel Judáš, jeden z Dvanástich, a s ním veľký zástup s mečmi a kyjmi, ktorý poslali veľkňazi a starší ľudu. Jeho zradca im dal znamenie: „Koho pobozkám, to je on; toho chyťte!“ A hneď pristúpil k Ježišovi a povedal: „Buď pozdravený, Rabbi!“ A pobozkal ho. Ježiš mu povedal: „Priateľu, načo si prišiel!?“ Vtedy pristúpili, položili na Ježiša ruky a zajali ho.*

* Čím bol Judáš? - apoštol
* Čo sa o sebe dozvedel od Ježiša? – že je jeho priateľom
* Ako sa zachoval voči priateľovi Ježišovi? – zradil ho
* Kvôli čomu i dnes ľudia dokážu zradiť priateľov? – kvôli závisti a pod.

**Príbeh Petra** - ďalší dvaja žiaci čitajú biblický text, ktorý je rozdelený na role: Mt 26, 69-75

*Peter sedel vonku na nádvorí. Prišla k nemu ktorási slúžka a povedala: „Aj ty si bol s Ježišom Galilejským!“ Ale on pred všetkými zaprel: „Neviem, čo hovoríš.“ Keď vyšiel k bráne, videla ho iná a povedala tým, čo tam boli: „Tento bol s Ježišom Nazaretským!“ On znova zaprel s prísahou: „Nepoznám toho človeka.“ O chvíľku pristúpili tí, čo tam stáli, a povedali Petrovi: „Veru, aj ty si z nich, veď aj tvoja reč ťa prezrádza!“ Vtedy sa začal zaklínať a prisahať: „Nepoznám toho človeka.“ A vtom zaspieval kohút. Tu sa Peter rozpamätal na slovo, ktoré mu bol povedal Ježiš: „Skôr ako kohút zaspieva, tri razy ma zaprieš.“ Vyšiel von a horko sa rozplakal.*

* Kým bol Peter? – rybár, neskôr učeník a apoštol
* Čo sa o sebe dozvedel od Ježiša ešte pred uvedenou udalosťou? – že je krehký
* Ako sa zachoval Peter? – zradil
* Aká bola jeho reakcia, keď počul spev kohúta? – horko zaplakal

**Príbeh Márie a Marty** – dve žiačky čítajú striedavo biblický text. Lk 10,38-42

Ako išli ďalej, (Ježiš) vošiel do ktorejsi dediny, kde ho prijala do domu istá žena, menom Marta. Tá mala sestru menom Máriu, ktorá si sadla Pánovi k nohám a počúvala jeho slovo.Ale Marta mala plno práce s obsluhou. Tu zastala a povedala:„Pane, nedbáš, že ma sestra nechá samu obsluhovať? Povedz jej, nech mi pomôže!“Pán jej odpovedal:„Marta, Marta, staráš sa a znepokojuješ pre mnohé veci, a potrebné je len jedno. Mária si vybrala lepší podiel, ktorý sa jej neodníme.“

* Kto boli Marta a Mária? – sestry, priatelia Ježiša
* Čo sa o sebe dozvedeli od Ježiša? – že ich vnútorný postoj a pohnútky sú rôzne
* Aký postoj zaujala Mária? – postoj učeníka, sadla k nohám
* Aký postoj zaujala Marta? – postoj starostlivosti o službu pre vzácneho hosťa
* Pre ktorú pohnútku Ježiš kritizuje postoj Marty? – že vyčíta Ježišovi, t.j. pre jej vnútorný nepokoj, pre jej snahu vyniknúť, pre jej túžbu byť spokojná sama so sebou, atď.
* Ako znie Ježišovo napomenutie? – ZNEPOKOJUJEŠ SA...
* Aká je naša rovnováha medzi starosťami o veci bežného života a o Božie veci?

**Učiteľ uzatvára:**

Každý z príbehov, ktoré sme čítali, má svoje pokračovanie.

* O Judášovi sa dozvedáme, že zo zúfastva si zobral život.
* O Petrovi sa dozvedáme, že keď sa Ježiš po zmŕtvychvstaní zjavuje učeníkom, jemu odovzdáva pastiersky úrad v Cirkvi a Peter vyzná svoju lásku.
* O Marte sa dozvedáme, že keď prišiel Ježiš po smrti jej brata Lazára, pokojne vyznala hlbokú vieru, keď povedala: „Pane, keby si bol býval tu, môj brat by nebol umrel, ale aj teraz viem, že o čokoľvek poprosíš Boha, Boh ti to dá.

**Prehĺbenie - diskusia**

*Žiaci v skupinách diskutujú na nasledujúce otázky:*

* Čo vedel Ježiš o zmýšľaní postáv, ktoré sme si dnes spomínali?
* Ako je možné, že práve toho, ktorý sa neskôr k nemu zachoval najhoršie, nazval priateľom?
* Ako je možné, že tomu, ktorý ho zaprel, odovzdal pastiersky úrad?
* Ako je možné, že tej, ktorá sa navonok správala akoby jej šlo iba o pozemské veci, neskôr tak hlboko vyznala vieru v Krista?
* Čo z toho vyplýva pre náš život vo vzťahu k Bohu?

Prezentácia výsledkov práce: Po ukončení diskusie hovorca každej skupiny vysloví odpoveď na jednotlivé otázky.

Učiteľ uzavrie prezentáciu výpovedí žiakov:

Naše ľudské životy sú tiež akoby ukryté pod menami biblických postáv. Aj keď sa práve prečítané udalosti odohrali pred tisíckami rokov, aj my sa stretávame s postojmi zrady, pýchy, nevernosti, ustarostenosti, strachu. Jednak ich zažívame od iných ľudí, ale i sami u seba vidíme tieto neresti. Božie slovo je pre nás živé, účinkuje v nás. Božie slovo nás obohacuje poznaním, ako Boh pôsobil v dejinách spásy a ako ľudia odpovedali na Božie pôsobenie.

Nezabúdajme, že Pánu Bohu nič nie je skryté. Učme sa napredovať v tom, že on nás pozná a vie o nás všetko. Nech je to pre nás radosť, že má o nás záujem. Ďakujeme mu. Ďakujme i tým ľuďom, ktorí nás poznajú iba čiastočne, ale záleží im na našom dobre a pomáhajú nám na ceste pravdy.

**ZÁVER**

**Zápis do zošitov**

Žiaci už priebežne napísali názov témy. Teraz napíšu nasledovné poučenie:

Častým čítaním Svätého písma možno odkryť pravdu o sebe, pretože iba Boh vie o nás všetko.

**Domáca úloha**

Žiaci nakreslia križovatku, na ktorej je sedem smerov. Sú tam napísané slová: kamarát, priateľ, rodičia, lekár, kňaz, učiteľ, neznámy človek.

Ktorý z ľudí uvedených na rozcestníku a ako ma môže priviesť k Bohu? Odôvodnite svoju odpoveď.

kamarát,

priateľ,

rodičia,

lekár,

kňaz,

učiteľ,

neznámy človek

Spracovala: Klára Soľanová